HR Službeni list Europske unije C 297/10

Objava zahtjeva za odobrenje manje izmjene u skladu s člankom 53. stavkom 2. drugim podstavkom Uredbe (EU) br. 1151/2012 Europskog parlamenta i Vijeća o sustavima kvalitete za poljoprivredne i prehrambene proizvode

(2017/C 297/05)

Europska komisija odobrila je ovu manju izmjenu u skladu s člankom 6. stavkom 2. trećim podstavkom Delegirane uredbe Komisije (EU) br. 664/2014 (1).

ZAHTJEV ZA ODOBRENJE MANJE IZMJENE

Zahtjev za odobrenje manje izmjene u skladu s člankom 53. stavkom 2. drugim podstavkom Uredbe (EU) br. 1151/2012 Europskog parlamenta i Vijeća (2)

„IDIAZABAL”

EU br. PDO-ES-0082-AM03 – 9.5.2017.

ZOI ( X ) ZOZP ( ) ZTS ( )

1. Skupina koja podnosi zahtjev i legitimni interes

Regulatorno vijeće zaštićene oznake izvornosti „Idiazabal” (Consejo Regulador de la Denominación de Origen Protegida „Idiazabal”) Granja Modelo de Arkaute, s/n 01192 Arkaute – Álava ESPAÑA Tel. +34 9452899710 Faks +34 945121386 E-pošta: info@idiazabalgazta.eus

Regulatorno vijeće službeno je priznato kao tijelo za upravljanje ZOI-jem „Idiazabal” u skladu s prvom dodatnom odredbom Zakona 6/2015 od 12. svibnja 2015. o zaštićenim oznakama izvornosti i oznakama zemljopisnog podrijetla čijim je područjem primjene obuhvaćeno više od jedne španjolske autonomne zajednice, a jedno od njegovih posebnih zaduženja sastoji se od predlaganja izmjena koje je potrebno unijeti u specifikacije.

2. Država članica ili treća zemlja

Španjolska

3. Rubrika specifikacije proizvoda na koju se primjenjuje izmjena

— ☐ Opis proizvoda — ☐ Dokaz o podrijetlu — ☐ Metoda proizvodnje — ☐ Povezanost — ☒ Označivanje — ☐ Ostalo (navedite)

4. Vrsta izmjene

— ☐ Izmjena specifikacije proizvoda registriranog ZOI-ja ili ZOZP-a koja se može smatrati manjom izmjenom u skladu s člankom 53. stavkom 2. trećim podstavkom Uredbe (EU) br. 1151/2012, a koja ne zahtijeva izmjenu objavljenog jedinstvenog dokumenta. — ☒ Izmjena specifikacije proizvoda registriranog ZOI-ja ili ZOZP-a koja se može smatrati manjom izmjenom u skladu s člankom 53. stavkom 2. trećim podstavkom Uredbe (EU) br. 1151/2012, a koja zahtijeva izmjenu objavljenog jedinstvenog dokumenta. — ☐ Izmjena specifikacije proizvoda registriranog ZOI-ja ili ZOZP-a koja se može smatrati manjom izmjenom u skladu s člankom 53. stavkom 2. trećim podstavkom Uredbe (EU) br. 1151/2012, za koju nije objavljen jedinstveni dokument (ili istovrijedan dokument). — ☐ Izmjena specifikacije proizvoda registriranog ZTS-a koja se može smatrati manjom izmjenom u skladu s člankom 53. stavkom 2. četvrtim podstavkom Uredbe (EU) br. 1151/2012.

5. Izmjena (izmjene)

Uvedena je mogućnost da se doda oznaka „baserrikoa – de caserío” na etiketu sireva koji su proizvedeni isključivo od mlijeka dobivenog na gospodarstvu, to jest od mlijeka koje je proizveo sam proizvođač sira.

U rubrici Označivanje jedinstvenog dokumenta dodaje se sljedeći tekst:

„Kada je riječ o sirevima proizvedenima isključivo od mlijeka s gospodarstva, uz logotip zaštićene oznake izvornosti „Idiazabal” može se dodati oznaka „baserrikoa – de caserío”.”

U rubrici Označivanje u specifikaciji dodaje se i sljedeći tekst:

„Kada je riječ o sirevima proizvedenima isključivo od mlijeka s gospodarstva, a u skladu s odredbama priručnika Manual de Uso y Gestión de los Elementos de Identificación y el Etiquetado, uz logotip zaštićene oznake izvornosti „Idiazabal” dopušteno je staviti oznaku „baserrikoa – de caserío”, čiji oblik, veličinu i položaj utvrđuje tijelo za upravljanje.”

Obrazloženje izmjene:

Uvod i kontekst

Proizvodnja sireva obuhvaćenih zaštićenom oznakom izvornosti (u daljnjem tekstu: „ZOI”) „Idiazabal” potječe iz pastirske djelatnosti koja se od davnih vremena neprekidno odvija na zaštićenom zemljopisnom području ZOI-ja i koja je opstala sve do danas. U tom kontekstu topografija područja proizvodnje u planinama provincija Álava, Vizcaya, Guipúzcoa i Navarra pogodovala je razvoju baskijske farme (caserío) kao glavnog mjesta u gradskim središtima koje istodobno služi za stanovanje i kao poljoprivredno ili stočarsko gospodarstvo.

Brojni uzgajivači tradicionalno proizvode sir ZOI „Idiazabal” od mlijeka s vlastitog gospodarstva. Međutim, u ostalim slučajevima, kao što je slučaj s lancem proizvodnje većine sireva na tržištu, mlijeko se prevozi do mjesta proizvodnje koje nije isto kao i mjesto na kojem je prikupljeno: do mljekare. U oba slučaja cijeli postupak proizvodnje podliježe zahtjevima specifikacije ZOI-ja koja se odlikuje upotrebom sirova mlijeka bez termičke obrade koja poništava ili umanjuje osjetilne nijanse, prema povijesnoj tradiciji regije.

Člankom 12. stavkom 1. Pravilnika o ZOI-ju, odobrenog Odlukom ministra poljoprivrede, ribarstva i hrane od 30. studenoga 1993., kojom se prihvaćaju te činjenice, predviđa se mogućnost da se pri označivanju sireva koje proizvodi sam uzgajivač stavi „oznaka Artzaigazta ili pastirski sir ako je proizveden od sirovog mlijeka sa samog gospodarstva”. Budući da će taj Pravilnik biti zamijenjen statutima društva javnog prava iz prve dodatne odredbe Zakona 6/2015 od 12. svibnja 2015. o zaštićenim oznakama izvornosti i oznakama zemljopisnog podrijetla čijim je područjem primjene obuhvaćeno više od jedne španjolske autonomne zajednice, u rubriku Označivanje specifikacije ZOI-ja čini se prikladnim i relevantnim umetnuti analognu napomenu („baserrikoa – de caserío”).

Osim toga, umetanjem te napomene omogućit će se pravna sigurnost u pogledu označivanja sira zaštićenog ZOI-jem „Idiazabal” i unaprijedit će se struktura te rubrike jer je s tehničkog i pravnog stajališta prikladnije da odredbe o označivanju (osobito neobvezne oznake) ostaju zapisane u specifikaciji.

Neobvezna narav napomene predviđene u zatraženoj izmjeni

Zatražena izmjena odnosi se isključivo na označivanje sireva zaštićenih ZOI-jem „Idiazabal”. Međutim, ta izmjena ne predstavlja obvezu u pogledu označivanja za gospodarske subjekte i ne pretpostavlja ograničenja povezana s odredbama važeće specifikacije.

Predstavljenom izmjenom specifikacije omogućuje se da gospodarski subjekt koji to želi potrošaču pruži dodatne točne informacije o siru zaštićenom ZOI-jem „Idiazabal”. Konkretno, umetanjem oznake „baserrikoa – de caserío” potrošač je upoznat s time da je predmetni sir proizveden jedino od mlijeka sa samog proizvođačeva gospodarstva.

Potrebno je napomenuti da se predloženom izmjenom ne uspostavljaju ni različite kategorije u okviru zaštićene proizvodnje ZOI-ja. Jednostavno je pružena mogućnost davanja dodatnih informacija koje se uostalom mogu uredno provjeriti s pomoću sustava sljedivosti ZOI-ja. Tako je oznaka „baserrikoa – de caserío” tek obična neobvezna oznaka koja ne predstavlja nikakvu obvezu za gospodarske subjekte. Upotreba ove oznake dobrovoljna je, uključujući i za gospodarske subjekte koji proizvode ili stavljaju na tržište sireve koji ispunjavaju uvjete potrebne za upotrebu te oznake.

Ukorijenjenost i prihvaćenost proizvodnje „de caserío”

Konačno, potrebno je spomenuti i količinu proizvoda zaštićenih ZOI-jem koja ispunjava uvjete na temelju kojih se može stavljati na tržište s oznakom „baserrikoa – de caserío” koja se stavlja na etiketu.

U tom pogledu potrebno je istaknuti da većina gospodarskih subjekata upisanih u registre regulatornog vijeća ZOI-ja „Idiazabal” proizvodi sir sa zaštićenom oznakom izvornosti od mlijeka sa svojeg gospodarstva, to jest u uvjetima potrebnima da bi mogli upotrijebiti oznaku „baserrikoa – de caserío”. Uz to, kada je riječ o ukupnom obujmu proizvodnje, otprilike polovinu proizvodnje s certifikatom ZOI-ja „Idiazabal” čini sir proizveden isključivo od mlijeka s gospodarstva proizvođača.

Osim toga, gospodarski subjekti koji proizvode sir od mlijeka sa svojeg gospodarstva imaju zajednički prepoznatljivi identitet među stanovništvom zaštićenog zemljopisnog područja. U tom pogledu potrebno je uzeti u obzir više elementa. Na primjer, ukorijenjenost na lokalnim tržnicama na kojima se uspostavlja izravni kontakt između potrošača i proizvođača-trgovaca, promidžba koju provode tijela javne vlasti i mreža poduzeća s „likom pastira” ili privlačnost obrtničkog proizvoda povezana s razvojem gastronomije.

Obrazloženje manje izmjene koja nema utjecaja na proizvod sa zaštićenom oznakom izvornosti

Predložena izmjena specifikacije odnosi se isključivo na označivanje proizvoda sa zaštićenom oznakom izvornosti, ali ne i na sam proizvod. Izmjena zapravo ne dovodi ni do kakve promjene u značajkama proizvoda sa zaštićenom oznakom izvornosti, neovisno o tome je li riječ o fazama njegove proizvodnje, o području proizvodnje ili izrade ili o nadzoru ili sljedivosti.

Osim toga, zatraženom se izmjenom ne dovodi do promjena u nazivu ZOI-ja, ne utječe na povezanost između proizvoda i ograničenog područja niti uvodi ograničenja u pogledu stavljanja na tržište proizvoda ili njegovih sirovina.

U konačnici, zatražena izmjena manja je u smislu članka 53. Uredbe (EU) br. 1151/2012 jer ispunjava uvjete predviđene stavkom 2. podstavkom 3. tog članka.

6. Ažurirana specifikacija proizvoda (samo za ZOI i ZOZP)

http://www.mapama.gob.es/es/alimentacion/temas/calidad-agroalimentaria/pliegoconmodificacionmenoretiquet22022017_tcm7-449827.pdf

JEDINSTVENI DOKUMENT

„IDIAZABAL”

EU br. PDO-ES-0082-AM03 – 9.5.2017.

ZOI ( X ) ZOZP ( )

1. Naziv

„Idiazabal”

2. Država članica ili treća zemlja

Španjolska

3. Opis poljoprivrednog ili prehrambenog proizvoda

3.1. Vrsta proizvoda

Razred 1.3. Sirevi

3.2. Opis proizvoda na koji se odnosi naziv iz točke 1.

Sir „Idiazabal” proizvodi se isključivo od sirova ovčjeg mlijeka pasmina Latxa i Carranzana. Prešan je, nekuhan i sazrijeva minimalno 60 dana. Ima minimalnu masu od 1 kg (s odstupanjem od 10 % na više ili na niže), visinu od 8 do 12 cm (s odstupanjem od 0,5 cm) i promjer od 10 do 30 cm. Sir se može dimiti.

Mlijeku se ne smiju dodavati nikakve tvari osim fermentiranih mliječnih proizvoda, lizozima, sirila i soli.

Sir je cilindričnog oblika, tvrde kore, gladak i blijedoožute boje ili tamnosmeđe ako je riječ o dimljenom siru. Kriška (boja i rupe) sira homogena je, od boje slonovače do žute boje slame, s malobrojnim rupicama nepravilnog oblika. Tekstura sira blago je elastična, čvrsta i ima određenu količinu zrnatosti. Ima tipičan snažan miris koji podsjeća na ovčje mlijeko i sirilo te okus koji je uravnotežen i intenzivan na nepcu, s blagim pikantnim, kiselim notama i eventualno okusom dimljenog. Njegov specifičan okus ostaje dugo u ustima nakon gutanja.

Udio mliječne masti suhog ekstrakta ne smije biti manji od 45 %; ukupna količina proteina suhog ekstrakta mora biti najmanje 25 % i samog suhog ekstrakta mora biti najmanje 55 %. pH-vrijednost proizvoda mora biti od 4,9 do 5,5.

3.3. Hrana za životinje (samo za proizvode životinjskog podrijetla) i sirovine (samo za prerađene proizvode)

Hrana za životinje: pasmine ovaca Latxa i Carranzana obično se vode na ispašu tijekom gotovo cijele godine. Stada se periodično premještaju u doline i iz njih prema gornjim padinama planina, ovisno o godišnjem dobu. Budući da praktički cijelu godinu žive u prirodnom okolišu, ovce se u osnovi hrane spontanom vegetacijom u šumama na nižim padinama zimi te na višim travnjacima ljeti. Kada su uvjeti na travnjacima teški ili kada se to preporučuje zbog brojnih fizioloških razloga (laktacija), hrane se u oborima.

Sirovine: sirovo ovčje mlijeko pasmina Latxa i Carranzana s određenog zemljopisnog područja.

Mlijeku se ne smiju dodavati nikakve tvari osim fermentiranih mliječnih proizvoda, lizozima, sirila i soli.

3.4. Posebni proizvodni postupci koji se moraju provesti na određenom zemljopisnom području

Proizvodnja mlijeka i proizvodnja i sazrijevanje sira moraju se odvijati na određenom zemljopisnom području, što znači da se sve faze proizvodnje provode u definiranom području

3.5. Posebna pravila za rezanje, ribanje, pakiranje itd. proizvoda na koji se odnosi registrirani naziv

Sir „Idiazabal” može se prodavati cijeli ili izrezan u komade.

Pakiranje sira „Idiazabal” ili njegovih komada, ovisno o tome što je primjenjivo, uvijek se mora provoditi nakon minimalnog razdoblja sazrijevanja sira od 60 dana.

Rezanje sira, osim ako se proizvod prodaje na malo, i pakiranje, prema potrebi, moraju se izvoditi na određenom zemljopisnom području. Postoje dva razloga za to.

Prvo, kada se sir reže na komade, najmanje dvije stranice sira gube zaštitnu koru. Stoga, kako bi se očuvala organoleptička svojstva sira „Idiazabal”, pri rezanju proizvoda izrezane je komade potrebno spakirati vrlo brzo nakon rezanja.

Drugo, može se dogoditi da kao posljedica rezanja na komade identifikacijske oznake autentičnosti i podrijetla proizvoda nestanu ili više ne budu vidljivi. Kako se ne bi narušila autentičnost izrezanog proizvoda, potrebno je rezati ga i pakirati na mjestu podrijetla.

3.6. Posebna pravila za označivanje proizvoda na koji se odnosi registrirani naziv

Sir „Idiazabal” mora imati sljedeća tri identifikacijske oznake:

— Kazeinska oznaka s jedinstvenim serijskim brojem mora biti pričvršćena na svaki sir u kalupu ili u fazi prešanja. Oznaku osigurava upravno tijelo.

— Etikete koje se upotrebljavaju za stavljanje sira na tržište moraju uključivati naziv i logotip zaštićene oznake izvornosti. Kada je riječ o sirevima proizvedenima isključivo od mlijeka s gospodarstva, uz logotip zaštićene oznake izvornosti „Idiazabal” može se dodati oznaka „baserrikoa – de caserío”.

— Etikete koje se upotrebljavaju za sir, neovisno o tome stavlja li se na tržište cijeli ili u komadima, moraju biti pričvršćene u mljekari u kojoj je sir proizveden i u kojoj je sazrio, u skladu sa španjolskim zakonom.

— Sir mora imati sekundarnu etiketu, svaku s vlastitim serijskim brojem, kodificiranu u skladu s veličinom i oblikom sira koji potvrđuje. Sekundarna etiketa mora sadržavati naziv „Idiazabal” i logotip zaštićene oznake izvornosti. Sekundarne etikete osigurava i provjerava upravno tijelo te ih čini dostupnima na nediskriminatoran način svim gospodarskim subjektima koji ih zatraže i koji ispunjavaju uvjete specifikacije.

4. Sažeta definicija zemljopisnog područja

Zemljopisno područje uključuje prirodne okoliše pasmina ovaca Latxa i Carranzana u Álavi, Vizcayi, Guipúzcoau i Navarri, osim općina Valle del Roncal. Područje proizvodnje nalazi se na sjeveru Iberskog poluotoka, između 43° 27′ i 41° 54′ sjeverne zemljopisne širine te 1° 05′ i 3° 37′ zapadne zemljopisne dužine u odnosu na Greenwich.

5. Povezanost sa zemljopisnim područjem

Posebnosti zemljopisnog područja

Na navedenom području postoje dokazi o uzgoju ovaca pasmina Latxa i Carranzana još od otprilike 2200. prije Krista. Posebna svojstva područja od najveće su važnosti za ispravan razvoj i upravljanje predmetnim pasminama jer su se nakon toliko godina prilagodile tom području. Područje proizvodnje jest vrlo razvedena i složena planinska regija u kojoj je komunikacija otežana. To je pridonijelo trajnom postojanju uzgoja ovaca u mnogim dolinama i visoravnima. Tla su bogata osnovnim i ostalim hranjivim tvarima, s učincima ispiranja ublaženima zahvaljujući prirodnim značajkama stijena i povremenoj prisutnosti karbonatnih stijena u profilu tla, što čini izvrsno tlo za ispašu. Topografske značajke područja omogućuju raznoliku klimu koja varira od atlantske do mediteranske, s prijelaznim zonama zbog barijere koju čine planinski lanci. Hidrografska mreža velika je i bogata zbog brojnosti brežuljaka i planina te velike količine padalina. Postoje dva porječja: kantabrijsko, u koje utječe voda iz Vizcaye, Guipúzcoae i sjevernih dolina Álave i Navarre; i mediteransko, koje obuhvaća Álavu, Navarru Mediu i La Riberu. Kad je riječ o biljnom svijetu, ima puno prirodnih livada i travnjaka. Povoljni klimatski uvjeti i uvjeti tla potaknuli su rast vodenog i podvodnog bilja karakterističnog za oceanska područja Baskije i sjevera Navarre.

Posebnosti proizvoda:

Sir „Idiazabal” ima svoja osjetilna svojstva po kojima se razlikuje od ostalih sireva. To se može primijetiti u bogatstvu nijansi mirisa i okusa proizvoda, a i vrlo je male do srednje elastičnosti i zrnatosti te srednje do visoke razine čvrstoće. Sir ima intenzivan okus koji dugo ostaje na nepcu sa savršenom ravnotežom između mliječnih aroma, sirila i mirisa „prženja”, što su njegova temeljna osjetilna svojstva, a dopunjena su velikim brojem nijansi okusa i mirisa koji siru daju stvarnu osobnost.

Uzročna povezanost zemljopisnog područja i posebnosti proizvoda:

Posebne karakteristike proizvodnje mlijeka koje se upotrebljava za proizvodnju sira „Idiazabal” u osnovi potječu od odobrenih pasmina (Latxa i Carranzana). Prilagodba tih ovaca na određeno zemljopisno područje i povijesni odnos okoliša, ovaca i pastira stvaraju trajnu povezanost koja jasno pridonosi posebnim svojstvima sira „Idiazabal”. Latxa i Carranzana jesu pasmine ovaca koje su vrlo pogodne za davanje mlijeka, otporne su i prilagođene planinama te se slažu s baskijskom kulturom uzgoja ovaca, topografijom i ekološkim obilježjima njihovih domaćih tratina.

Sva navedena svojstva koja proizlaze iz prirodnog okoliša koji se mijenja s godišnjim dobima, vrstama pašnjaka, klimom i slično nalaze svoj izraz u siru „Idiazabal” zahvaljujući upotrebi sirovog, nezagrijanog mlijeka, jer bi se zagrijavanjem poništile ili umanjile osjetilne nijanse koje proizvod čine ukusnim za jelo, i dugogodišnjoj tradiciji tog područja.

Upućivanje na objavu specifikacije

(članak 6. stavak 1. drugi podstavak ove Uredbe)

http://www.mapama.gob.es/es/alimentacion/temas/calidad-agroalimentaria/pliegoconmodificacionmenoretiquet22022017_tcm7-449827.pdf

(1) SL L 179, 19.6.2014., str. 17.

(2) SL L 343, 14.12.2012., str. 1.